कोटा. दोबड़ा(मंडाना) गांव से दो बैलों की चोरी के 35 साल पुराने केस में अदालत ने बुधवार को एक आरोपी प्रभुलाल को बरी कर दिया। जब यह केस दर्ज हुआ था तब आरोपी की उम्र 25 साल थी। आज वह 60 वर्ष का हो चुका है। कोर्ट में केस चलने के दौरान वह पेशी पर आने की बजाय फरार हो गया था। पुलिस ने 4 माह पूर्व स्थायी वारंट पर उसे गिरफ्तार किया था।
बेतून (पगारिया) झालावाड़ निवासी मांगीलाल और प्रभुलाल के खिलाफ आरोप था कि उन्होंने 22 सितंबर 1983 को मंडाना निवासी छीतरलाल के दो बैल चुरा लिए। मंडाना पुलिस ने दोनों आरोपियों को गिरफ्तार कर उनके खिलाफ अदालत में चालान पेश कर दिया। इसी बीच अदालत ने आरोपी मांगीलाल का तो फैसला कर दिया। प्रभुलाल अपने काम धंधे के सिलसिले में बालूदा- जिला मंदसौर चला गया।
इसके बाद वह पेशी पर नहीं आया। कोर्ट ने उसे फरार घोषित कर उसके स्थायी वारंट जारी कर दिए। इस पर मंडाना पुलिस ने उसे गिरफ्तार कर कोर्ट में पेश किया। जहां से उसे जेल भेज दिया गया। पुलिस उसे जेल से तारीख पर कोर्ट में पेश किया। अदालत ने उसे दोषमुक्त करार दिया।
hin_Deva hin_Deva hin_Deva